| Medaljeoversikt |
| --- |
| Konkurrerte for Belgias flagg Belgia |
| Friidrett: |
| Friidrett VM i friidrett |
| Sølv | Beijing 2015 | Diskoskast |
| Friidrett Lag-EM i friidrett (First League) |
| Sølv | Tallinn 2014 | Diskoskast |
| Friidrett Universiaden |
| Gull | Gwangju 2015 |  Diskoskast |

**Philip Milanov** (født 6. juli 1991 i Brugge) er en belgisk diskoskaster. Małachowski vant gull ved Universiaden 2015 og sølv ved VM i friidrett 2015. 

Hans far, som også er hans trener, var selv diskoskaster i Bulgaria, men flyttet til Belgia i 1989.

Idrettskarriere
---------------

Milanov ble belgisk juniormester i diskos (1,75 kg) i 2010, med et kast på 54,28 meter. Denne lengden plasserte han på 4.-plass på de belgiske resultatlistene for juniorer gjennom tidene.

I 2011 representerte han Belgia ved Lag-EM i friidrett 2011, der Belgia deltok i First League, som er nest øverste divisjon. Milanov kastet her 54,88 meter, og kom på 9.-plass. I juli vant han det belgiske mesterskapet i friidrett, med 51,71 meter. Nederlandske Maarten Persoon vant selve konkurransen, men deltok ikke ved det belgiske mesterskapet. I 2012 ble han igjen belgisk mester i diskos utendørs. 

Han hadde sitt gjennombrudd i 2013, da han brøt 60-metersgrensen første gang, og forbedret den belgiske U23-rekorden fem ganger, senest til 61,81 meter i Vilvoorde. Han deltok også ved U23-EM i friidrett 2013, der han kom på 5.-plass. Han ble belgisk mester utendørs for tredje gang i 2013. 

I 2014 signerte han en proffkontrakt med Topsport Vlaanderen. Han forbedret sin personlige rekord til 61,94 ved sesongåpningen i 2014, og 23. februar satte han ny belgisk rekord utendørs med 64,32, og slo med det Jo Van Daeles forrige rekord fra 2001. Denne rekorden forbedret han ytterligere til 66,02 da han kom på 3.-plass ved FBK Games i Hengelo 8. juni, og ved Lag-EM i friidrett 2014 (First League) kom han på 2.-plass i diskos, bak Andrius Gudžius. 

Han ble på nytt belgisk mester utendørs i 2014. Han deltok også i Diamond League 2014, hans første sesong, og kom der på 5.-plass ved Herculis-stevnet i Monaco og 6.-plass ved Memorial Van Damme. Han deltok også ved det franske mesterskapet i friidrett, der han vant diskoskonkurransen med 61,58 meter, men deltok utenfor konkurranse. Ved EM i friidrett 2014 kastet han 59,85 meter i kvalifiseringsrunden, som var 20. beste resultat, og ble ikke med i finalerunden. Track & Field News rangerte ham som nummer ni i verden i 2014. I kulestøt kom han på 2.-plass ved det belgiske mesterskapet både innendørs og utendørs i 2014, og han satte personlig rekord med 17,30 meter 31. mai. 

Han kom på 2.-plass i kulestøt ved det belgiske mesterskapet innendørs i februar 2015, bak Jurgen Verbrugghe. Den 25. april satte han ny belgisk rekord i diskos ved et stevne i Kessel-Lo, med 66,43 meter, og greide dermed også kvalifiseringskravet for VM i friidrett 2015. I juli vant han Universiaden i Gwangju, med 64,15 meter, og han vant overraskende sitt første Diamond Leage-stevne da han vant London Grand Prix med 65,14 senere i juli. Han kom også på 2.-plass ved DN Galan. I august satte han igjen belgisk rekord i diskos, med 66,43 meter, og greide med det kvalifiseringskravet til sommer-OL 2016. Den 29. august kom han på 2.-plass ved VM i friidrett, bak polske Piotr Małachowski, men satte igjen belgisk rekord, med 66,90 meter. Ved det belgiske utendørsmesterskapet vant han diskos, og kom på 2.-plass i kulestøt.

Referanser
----------

1. ↑   World Athletics Database, World Athletics utøver-ID 271081[Hentet fra Wikidata]
2. ↑  Nieuwsblad.be - *Philip Milanov gaat weg bij OB Brugge*, besøkt 11. september 2015.
3. ↑  European Athletics - *3rd European Team Championships, First League Izmir TUR 18 - 19 June* Arkivert 11. mars 2016 hos Wayback Machine. besøkt 12. september 2015.
4. ↑  American Track & Field - *EME News February 24th, by Alfons Juck, note by Kevin Mangan* Arkivert 6. oktober 2016 hos Wayback Machine. besøkt 13. september 2015.
5. ↑  Diamond League - *Archive*, besøkt 13. september 2015.
6. ↑  Track & Field News - *World Rankings — Men’s Discus*[*død lenke*], besøkt 13. september 2015.

Eksterne lenker
---------------

* (en) Philip Milanov – Olympics.com Rediger på Wikidata

* (en) Philip Milanov – Olympic.org Rediger på Wikidata

* (en) Philip Milanov – Olympedia Rediger på Wikidata

* (en) Philip Milanov – Sports-Reference (OL-resultater – arkivert) Rediger på Wikidata

* (en) Philip Milanov – World Athletics Rediger på Wikidata

* (en) Philip Milanov – Diamond League Rediger på Wikidata

* (en) Philip Milanov – Track and Field Statistics Rediger på Wikidata
* (en) Profil hos European Athletics
* (en) Profil hos All-athletics.com Arkivert 4. mars 2016 hos Wayback Machine.